Răsturnare de situație în cazul lui Liviu Dragnea: fostul lider PSD nu va mai primi permisia de 24 de ore de la închisoare, așa cum se aștepta. Anunțul a fost făcut chiar de avocata lui, care a spus că nu-și explică acest refuz, pentru că nu ar exista motive. „Poate pentru că este Liviu Dragnea”, a comentat avocata.

În data de 17 a fiecărei luni, de regulă, în penitenciarul Rahova se analizează din oficiu situaţia deţinuţilor care ies la muncă. Dacă ei acumulează 60 de credite - creditele se acumulează în fiecare zi, în funcţie de orele muncite - un deţinut poate obţine o recompensă, fie sub forma unei zile libere, fie poate să obţină suplimentare de pachet. În aceste condiții, Comisia de Acordare a Recompenselor din Penitenciarul Rahova a decis vineri că Liviu Dragnea poate beneficia de o permisie de 24 de ore.

Între timp, însă, avocata Flavia Teodosiu a aflat că această permisie nu i-a fost acordată clientului ei. „Acesta este un drept care se conferă conform legii, legea dispune ca orice om aflat în privare de libertate, orice om are dreptul la o permisie o dată pe lună sau la anumiți timpi, urmare a îndeplinirii tuturor obligațiilor, în contextul în care el lucrează. Și atunci, conform legii, i se acordă această permisie. Dar lui nu i s-a dat, deși are toate drepturile”, a declarat pentru Digi24 Flavia Teodosiu, avocata lui Liviu Dragnea. „Nu știu din ce motive, pentru că nu s-a dat motivul. Asta e marea problemă”, a adăugat avocata.

Editare web: Luana Păvălucă